Document ID: 32014R0901

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 901/2014 ΤΗΣ ΕΠΙΤΡΟΠΉΣ της 18ης Ιουλίου 2014 για την εφαρμογή του κανονισμού (ΕΕ) αριθ. 168/2013 του Ευρωπαϊκού Κοινοβουλίου και του Συμβουλίου όσον αφορά τις διοικητικές απαιτήσεις για την έγκριση και την εποπτεία της αγοράς δίκυκλων ή τρίκυκλων οχημάτων και τετράκυκλων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 168/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, για την έγκριση και την εποπτεία της αγοράς δίκυκλων ή τρίκυκλων οχημάτων και τετράκυκλων (1), και ιδίως το άρθρο 22 παράγραφος 7, το άρθρο 27 παράγραφος 4, το άρθρο 29 παράγραφος 4, το άρθρο 30 παράγραφος 2, το άρθρο 30 παράγραφος 3, το άρθρο 30 παράγραφος 6, το άρθρο 32 παράγραφος 1, το άρθρο 38 παράγραφος 2, το άρθρο 39 παράγραφος 3, το άρθρο 40 παράγραφος 4, το άρθρο 50 παράγραφος 2, το άρθρο 51 παράγραφος 3, το άρθρο 57 παράγραφος 8 και το άρθρο 72, Εκτιμώντας τα ακόλουθα: (1) Για λόγους σαφήνειας, προβλεψιμότητας, εξορθολογισμού και απλούστευσης και προκειμένου να μειωθεί ο φόρτος για τους κατασκευαστές οχημάτων, ο παρόν κανονισμός αποσκοπεί στην περαιτέρω απλούστευση και τυποποίηση των εγγράφων που χρησιμοποιούνται στις διαδικασίες έγκρισης τύπου, με βάση τις υφιστάμενες πρακτικές. (2) Μετά την κατάρτιση των προτύπων που χρησιμοποιούνται στις διαδικασίες έγκρισης τύπου οι οποίες θεσπίστηκαν με την οδηγία 2002/24/ΕΚ του Ευρωπαϊκού Κοινοβουλίου και του Συμβουλίου (2), νέες τεχνολογίες έχουν ενσωματωθεί στα οχήματα (π.χ. ηλεκτρικοί κινητήρες ή η εφαρμογή επιπέδων εκπομπών Euro). Ως εκ τούτου, τα πρότυπα θα πρέπει να προσαρμοστούν. (3) Για τη δήλωση της διαδικασίας που έχει επιλεγεί από τον κατασκευαστή κατά την υποβολή αίτησης για έγκριση τύπου, θα πρέπει να καθιερωθεί νέο πρότυπο «δήλωσης του φακέλου πληροφοριών». (4) Προκειμένου να διασφαλιστεί ότι τα οχήματα κατασκευάζονται κατά τρόπο ώστε να παραμένουν ασφαλή για εύλογο χρονικό διάστημα, θα πρέπει να δημιουργηθούν πρότυπα για τις δηλώσεις που πραγματοποιεί ο κατασκευαστής σχετικά με την αντοχή των συστημάτων, των μερών και των εξαρτημάτων ζωτικής σημασίας για τη λειτουργική ασφάλεια και την κατασκευαστική ακεραιότητα του οχήματος, σύμφωνα με τον κανονισμό (ΕΕ) αριθ. 168/2013. (5) Για τη διασφάλιση εύλογης πρόσβασης ανεξάρτητων φορέων σε πληροφορίες που αφορούν την επισκευή του οχήματος, συμπεριλαμβανομένων πληροφοριών για τα διαγνωστικά συστήματα του οχήματος και την αλληλεπίδρασή τους με άλλα συστήματα του οχήματος, οι κατασκευαστές παρέχουν απεριόριστη πρόσβαση στις εν λόγω πληροφορίες και καταθέτουν στις αρχές έγκρισης στοιχεία που αποδεικνύουν τη συμμόρφωσή τους με τη συγκεκριμένη απαίτηση. Θα πρέπει επίσης να θεσπιστεί πρότυπο για το αντίστοιχο πιστοποιητικό συμμόρφωσης του κατασκευαστή. (6) Θα πρέπει να διατίθενται τρία πρότυπα πιστοποιητικών συμμόρφωσης, ένα για κάθε διαδικασία έγκρισης τύπου (πλήρη, ολοκληρωμένα και ημιτελή οχήματα). (7) Προκειμένου να διευκολυνθεί η μετατροπή του επιπέδου επιδόσεων των υποκατηγοριών (L3e/L4e)-A2 στο επίπεδο επιδόσεων (L3e/L4e)-A3 και αντιστρόφως, θα πρέπει να προβλεφθεί ένα πρότυπο για την αντίστοιχη δήλωση του κατασκευαστή που επισυνάπτεται στον φάκελο πληροφοριών. Επιπλέον, θα πρέπει να προστεθούν ορισμένες νέες πληροφορίες και καταχωρίσεις στο πιστοποιητικό συμμόρφωσης και θα πρέπει να καθοριστούν τα χαρακτηριστικά των υποχρεωτικών πινακίδων για κάθε υποκατηγορία. (8) Σύμφωνα με το άρθρο 82 παράγραφος 2 του κανονισμού (ΕΕ) αριθ. 168/2013, οι κατασκευαστές μπορούν να υποβάλουν αίτηση για έγκριση τύπου ΕΕ ή εθνική έγκριση τύπου για νέους τύπους οχημάτων δυνάμει του εν λόγω κανονισμού ήδη πριν από την ημερομηνία εφαρμογής του. Προκειμένου να διευκολυνθεί η πρόωρη εφαρμογή του εν λόγω κανονισμού, η χρήση του προτύπου του πιστοποιητικού συμμόρφωσης που προβλέπεται στο παράρτημα IV της οδηγίας 2002/24/ΕΚ θα πρέπει να επιτρέπεται έως την 31η Δεκεμβρίου 2015 υπό τους όρους που προβλέπονται στο άρθρο 5 παράγραφος 2. (9) Για την απλούστευση των ελέγχων και την παράλληλη μείωση της διοικητικής επιβάρυνσης των κατασκευαστών, η πινακίδα ελέγχου κατά των παρεμβάσεων παραποίησης δεν θα πρέπει πλέον να είναι υποχρεωτική και οι πληροφορίες που περιλαμβάνονται σε αυτήν θα πρέπει να αναγράφονται στην υποχρεωτική πινακίδα. (10) Προκειμένου να απλουστευθεί το πλέον σύνηθες πιστοποιητικό έγκρισης τύπου ΕΕ, θα πρέπει να καταρτιστεί νέο πρότυπο, το οποίο θα αφορά αποκλειστικά την έγκριση τύπου πλήρους οχήματος ΕΕ που χορηγείται σε πλήρη οχήματα, ενώ για τους άλλους συνδυασμούς τύπων οχημάτων θα πρέπει να καταρτιστεί διαφορετικό πρότυπο πιστοποιητικού έγκρισης τύπου πλήρους οχήματος ΕΕ. (11) Όταν ο κατασκευαστής επιλέγει τη διαδικασία έγκρισης τύπου σε ένα στάδιο, στο πιστοποιητικό έγκρισης τύπου πλήρους οχήματος ΕΕ θα πρέπει να επισυνάπτεται κατάλογος με τις ισχύουσες απαιτήσεις ή νομοθετικές πράξεις με τις οποίες συμμορφώνεται ο τύπος του οχήματος. Θα πρέπει να θεσπιστεί πρότυπο για το πιστοποιητικό έγκρισης τύπου ΕΕ προκειμένου να εναρμονιστούν τα διαφορετικά πρότυπα που προβλέπονταν προγενέστερα στις διάφορες οδηγίες της Ένωσης για τα συστήματα και τα μηχανικά μέρη ή για χωριστές τεχνικές μονάδες. (12) Το σύστημα αρίθμησης των πιστοποιητικών έγκρισης τύπου που προβλέπεται στο παράρτημα V της οδηγίας 2002/24/ΕΚ θα πρέπει να τροποποιηθεί ώστε να αντανακλά τη νέα νομική δομή των πράξεων που περιλαμβάνουν τις απαιτήσεις έγκρισης τύπου των οποίων η εκπλήρωση πιστοποιείται. (13) Προκειμένου να εναρμονιστεί η παρουσίαση των σημαντικότερων πληροφοριών στις εκθέσεις δοκιμής, θα πρέπει να θεσπιστεί ένα ελάχιστο σύνολο απαιτήσεων σχετικά με τη μορφή των εκθέσεων δοκιμής. (14) Για εύκολο προσδιορισμό των αποτελεσμάτων των δοκιμών που διενεργούνται σε οχήματα τα οποία υπόκεινται σε έγκριση τύπου, στο πιστοποιητικό έγκρισης τύπου ΕΕ επισυνάπτεται δελτίο αποτελεσμάτων δοκιμών που περιλαμβάνει το απαιτούμενο σύνολο πληροφοριών. (15) Θα πρέπει να καταρτιστεί κατάλογος με τα μέρη ή τα εξαρτήματα που ενδέχεται να συνιστούν σοβαρό κίνδυνο για την ορθή λειτουργία συστημάτων που είναι αναγκαία για την ασφάλεια του οχήματος ή για την περιβαλλοντική του επίδοση. (16) Θα πρέπει να καταρτιστεί πρότυπο για το πιστοποιητικό με το οποίο εγκρίνεται η διάθεση στην αγορά μερών ή εξαρτημάτων που ενδέχεται να συνιστούν σοβαρό κίνδυνο για την ορθή λειτουργία συστημάτων που είναι αναγκαία για την ασφάλεια του οχήματος ή για την περιβαλλοντική του επίδοση, καθώς και ένα πρότυπο σύστημα αρίθμησης για το εν λόγω πιστοποιητικό. (17) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του άρθρου 73 παράγραφος 1 του κανονισμού (ΕΕ) αριθ. 168/2013, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο Ο παρών κανονισμός προβλέπει τα εκτελεστικά μέτρα που αναφέρονται στο άρθρο 72 του κανονισμού (ΕΕ) αριθ. 168/2013 προκειμένου να καθοριστούν ενιαίοι όροι για την εφαρμογή των διοικητικών απαιτήσεων σχετικά με την έγκριση νέων δίκυκλων ή τρίκυκλων οχημάτων και τετράκυκλων, καθώς και συστημάτων, μηχανικών μερών και χωριστών τεχνικών μονάδων που έχουν σχεδιαστεί και κατασκευαστεί για τα εν λόγω οχήματα. Θεσπίζει επίσης τις διοικητικές απαιτήσεις σχετικά με τη διάθεση στην αγορά και τη θέση σε κυκλοφορία μερών ή εξαρτημάτων που ενδέχεται να συνιστούν σοβαρό κίνδυνο για την ορθή λειτουργία ουσιωδών συστημάτων. Άρθρο 2 Πρότυπα για το δελτίο πληροφοριών και τον φάκελο πληροφοριών Οι κατασκευαστές που υποβάλλουν αίτηση για έγκριση τύπου ΕΕ προσκομίζουν το δελτίο πληροφοριών και τον φάκελο πληροφοριών που αναφέρονται στο άρθρο 27 παράγραφος 1 και στο άρθρο 27 παράγραφος 2 στοιχείο α) του κανονισμού (ΕΕ) αριθ. 168/2013 με βάση τα πρότυπα που προβλέπονται στο παράρτημα Ι του παρόντος κανονισμού. Άρθρο 3 Πρότυπα για τις δηλώσεις κατασκευαστή σχετικά με τη δοκιμή αντοχής και την κατασκευαστική ακεραιότητα του οχήματος Οι κατασκευαστές που υποβάλλουν αίτηση για έγκριση τύπου ΕΕ προσκομίζουν δηλώσεις σχετικά με την αντοχή των συστημάτων, μερών και εξαρτημάτων ζωτικής σημασίας για τη λειτουργική ασφάλεια, όπως αναφέρεται στο άρθρο 22 παράγραφος 2 του κανονισμού (ΕΕ) αριθ. 168/2013, και την κατασκευαστική ακεραιότητα του οχήματος, όπως αναφέρεται στο παράρτημα XIX του κατ’ εξουσιοδότηση κανονισμού (ΕΕ) αριθ. 3/2014 της Επιτροπής (3) που συμπληρώνει τον εν λόγω κανονισμό, με βάση τα αντίστοιχα πρότυπα που προβλέπονται στο παράρτημα ΙΙ του παρόντος κανονισμού. Άρθρο 4 Πρότυπα για τα πιστοποιητικά κατασκευαστή που παρέχουν στην αρχή έγκρισης τύπου αποδεικτικά στοιχεία συμμόρφωσης όσον αφορά την πρόσβαση σε πληροφορίες σχετικά με το διαγνωστικό σύστημα οχήματος (OBD) και την επισκευή και συντήρηση του οχήματος Οι κατασκευαστές που υποβάλλουν αίτηση για έγκριση τύπου προσκομίζουν στην αρχή έγκρισης πιστοποιητικό σχετικά με την πρόσβαση σε πληροφορίες που αφορούν το διαγνωστικό σύστημα οχήματος (OBD) και την επισκευή και συντήρηση του οχήματος σύμφωνα με το άρθρο 57 παράγραφος 8 του κανονισμού (ΕΕ) αριθ. 168/2013 με βάση τα πρότυπα που προβλέπονται στο παράρτημα ΙΙΙ του παρόντος κανονισμού. Άρθρο 5 Πρότυπα για τα πιστοποιητικά συμμόρφωσης 1. Οι κατασκευαστές εκδίδουν το πιστοποιητικό συμμόρφωσης που προβλέπεται στο άρθρο 38 παράγραφος 1 του κανονισμού (ΕΕ) αριθ. 168/2013 σύμφωνα με τα πρότυπα που προβλέπονται στο παράρτημα IV του παρόντος κανονισμού. 2. Σύμφωνα με το άρθρο 82 παράγραφος 2 του κανονισμού (ΕΕ) αριθ. 168/2013, βάσει του οποίου παρέχεται στους κατασκευαστές η δυνατότητα να υποβάλουν αίτηση έγκρισης τύπου δυνάμει του εν λόγω κανονισμού από την ημερομηνία έναρξης ισχύος του εκτελεστικού κανονισμού έως την 31η Δεκεμβρίου 2015, οι κατασκευαστές μπορούν να χρησιμοποιούν για οχήματα των οποίων ο τύπος έχει εγκριθεί πρόσφατα, αντί του προτύπου για το πιστοποιητικό συμμόρφωσης που προβλέπεται στο προσάρτημα 1 του παραρτήματος IV, το πρότυπο για το πιστοποιητικό συμμόρφωσης που προβλέπεται στο παράρτημα IV της οδηγίας 2002/24/ΕΚ, το οποίο πρέπει να περιλαμβάνει στις καταχωρίσεις αριθ. 04 «Κατηγορία οχήματος» και αριθ. 50 «Παρατηρήσεις» τις πληροφορίες και τις καταχωρίσεις που προβλέπονται στο προσάρτημα 2 του παραρτήματος IV. Άρθρο 6 Υποδείγματα για την υποχρεωτική πινακίδα και το σήμα έγκρισης τύπου ΕΕ Οι κατασκευαστές εκδίδουν την υποχρεωτική πινακίδα και το σήμα έγκρισης τύπου ΕΕ που αναφέρονται στο άρθρο 39 παράγραφοι 1 και 2 του κανονισμού (ΕΕ) αριθ. 168/2013 σύμφωνα με τα υποδείγματα που προβλέπονται στο παράρτημα V του παρόντος κανονισμού. Άρθρο 7 Πρότυπα για το πιστοποιητικό έγκρισης τύπου ΕΕ Οι αρχές έγκρισης εκδίδουν τα πιστοποιητικά έγκρισης τύπου ΕΕ που αναφέρονται στο άρθρο 30 παράγραφος 1 του κανονισμού (ΕΕ) αριθ. 168/2013 με βάση τα πρότυπα που προβλέπονται στο παράρτημα VI του παρόντος κανονισμού. Άρθρο 8 Σύστημα αρίθμησης του πιστοποιητικού έγκρισης τύπου ΕΕ Σύμφωνα με το άρθρο 29 παράγραφος 4 του κανονισμού (ΕΕ) αριθ. 168/2013, τα πιστοποιητικά έγκρισης τύπου ΕΕ αριθμούνται σύμφωνα με το εναρμονισμένο σύστημα που προβλέπεται στο παράρτημα VII του παρόντος κανονισμού. Άρθρο 9 Πρότυπο για το δελτίο αποτελεσμάτων δοκιμών Οι αρχές έγκρισης εκδίδουν το δελτίο αποτελεσμάτων δοκιμών που αναφέρεται στο άρθρο 30 παράγραφος 3 του κανονισμού (ΕΕ) αριθ. 168/2013 με βάση το πρότυπο που προβλέπεται στο παράρτημα VIII του παρόντος κανονισμού. Άρθρο 10 Μορφή των εκθέσεων δοκιμής Η μορφή των εκθέσεων δοκιμής που αναφέρονται στο άρθρο 32 παράγραφος 1 του κανονισμού (ΕΕ) αριθ. 168/2013 συμμορφώνεται με τις γενικές απαιτήσεις που προβλέπονται στο παράρτημα VIII του παρόντος κανονισμού. Άρθρο 11 Κατάλογος μερών ή εξαρτημάτων που ενδέχεται να συνιστούν σοβαρό κίνδυνο για την ορθή λειτουργία ουσιωδών συστημάτων Ο κατάλογος των μερών ή εξαρτημάτων που ενδέχεται να συνιστούν σοβαρό κίνδυνο για την ορθή λειτουργία συστημάτων που είναι αναγκαία για την ασφάλεια του οχήματος ή για την περιβαλλοντική του επίδοση, όπως αναφέρεται στο άρθρο 50 παράγραφος 2 του κανονισμού (ΕΕ) αριθ. 168/2013, παρουσιάζεται στο παράρτημα X του παρόντος κανονισμού. Άρθρο 12 Πρότυπο και σύστημα αρίθμησης για το πιστοποιητικό διάθεσης στην αγορά και θέσης σε κυκλοφορία μερών ή εξαρτημάτων που ενδέχεται να συνιστούν σοβαρό κίνδυνο για την ορθή λειτουργία ουσιωδών συστημάτων Οι αρχές έγκρισης εκδίδουν το πιστοποιητικό διάθεσης στην αγορά και θέσης σε κυκλοφορία μερών ή εξαρτημάτων που ενδέχεται να συνιστούν σοβαρό κίνδυνο για την ορθή λειτουργία συστημάτων που είναι αναγκαία για την ασφάλεια του οχήματος ή για την περιβαλλοντική του επίδοση, όπως αναφέρεται στο άρθρο 51 παράγραφος 2 του κανονισμού (ΕΕ) αριθ. 168/2013 με βάση το πρότυπο και σύμφωνα με το σύστημα αρίθμησης που προβλέπεται στο παράρτημα IX του παρόντος κανονισμού. Άρθρο 13 Έναρξη ισχύος και εφαρμογή Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2016. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Ιουλίου 2014.

Classification Labels:
1
15

Label Descriptions:
{"1": "ΔΗΜΟΣΙΑ ΔΙΟΙΚΗΣΗ", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ"}

EuroVoc IDs (Original): 1410
2015
3641
2494
4539
77

EuroVoc IDs (Expanded): 1410
2015
3641
2494
4539
77

Dataset Source: meu

Split: test